بحب القراءة جداً، ولما بمسك كتاب بتفاعل معاه ومع ما به من معلومات، ولكن بعد ما بنتهي من قراءة الكتاب بحس انه كان تفاعل لحظي وسرعان ما تتفلت المعلومات، وبهذا بشعر إني بقرأ كتب كتير بس المحصلة منها قليلة جداً، فما الحل؟؟ Mohamed Sedik
في 6 نقاط رئيسية ، ونقطة أخيرة فرعية.  1-مما خرّبه التعليم في عقولنا أن إحنا افتكرنا أنه معنى أنك "حافظ" أنك قادر على كرّ المعلومات ، واحد اتنين تلاتة.  ودا مش صحيح ، ذاكرتنا أشبه ما تكون بأدراج المكتب كده ، كل درج فيه حبة حاجات شبه بعض ، فكونك مش عارف "تسمّع" الكتاب على هيئة نقاط ، دا لا يعني إطلاقًا أن المعلومات انفلتت ، في الحقيقة لأ ، هي اتخزنت في درج ، بس الدرج دا مقفول دلوقتي ، وقت ما تحتاجه هيظهر. 2- استحضار الكتاب "كاملًا" من قراءة وحيدة دا أمر لا يطيقه إلا أصحاب الذاكرة الفولاذية ، وهم قلة طبعًا بارك الله لهم ، لكن الطبيعي أنك تكون حاسس انك مش فاكر الحتة الفلانية ، وبالذات لو كتاب مهم ، فهو بيكون الموضوع فيه أعقد.  بعض الكتب بتكون عاملة زي العصير أو الجيلاتي كده ، ماسكة في بعضها آه ، وذات طعم لذيذ ، بس المجهود اللي أنت محتاجه عشان تهضمها كاملة مش ضخم ، وبعضها بيكون فخدة ضاني :D ، محتاج بقى تقعد تفصص ، وترتب ، وتوزع الأطباق ، وشغل كبير قوي سعادتك :D  فهو الموضوع بشكل عام : لا يمكن استحضار كتاب كامل ، وكلما زاد عمق الكتاب وتعقّد موضوعه كلما كان الموضوع محتاج مجهود أكبر في التعامل مع الكتاب.  أنا مثلًا دلوقتي بأقرأ كتاب صعب شوية ، وغلس ، ودسم ، ومليان تفريعات ، مستحيل أنا أكون مرتب كل دا في دماغي ، فبأستعين بحاجة هأقولها في الآخر. 3- أغلب الكتب (ما لم تكن شديدة التخصص) مطلوب أن تستفيد منها على مستوى الأفكار والتصورات ، مش على مستوى الجزئيات ، فأنت تأكد من فهمك للكتاب جيدًا ولأفكاره الرئيسية ، لو دا واضح في ذهنك = فأنت طلعت بالمحصلة المطلوبة خلاص.  ما تشغلش ذهنك بجزئيات كتير غير هامة ، قد يمكن الاستغناء عنها. 4- الكتب التي ينطبق عليها الأوصاف التالية أو واحد منها : طويلة - متخصصة - مهمة لي - تحتاج لتركيز - غزيرة المعلومات - أسلوبها صعب - فيها تفاصيل كثير مؤثرة في الفكرة.  محتاجة فعل زائد على القراءة ، وهو المذاكرة.  أفضل حاجة في الموضوع دا ، هو أنك تعنصر الكتاب ، تعمل لكل باب/فصل في الكتاب خريطة مفاهيم ، تشرح فيها بشكل مبسط ومختصر عناصر الفصل وما يدور حوله بشكل مرتب ، وكل ما تحس أنك محتاج تسترجع تفاصيل الكتاب ، ارجع للخريطة دي.  ويكون أجمد بكتير لو أضفت ملاحظاتك الشخصية النقدية لحاجة زي دي ، كده هتركز أكتر ولن تنسى. 5- أسلوب القراءة مهم ، القراءة لمجرد القراءة مفيدة ، لكنها أقل إفادة من القراءة للفهم التي هي أقل إفادة من القراءة للتفكير وتوسيع المفاهيم ، التي هي أقل إفادة من القراءة للنقد والمذاكرة.  والاهتمام بجودة القراءة وكيفيتها ، مقدّم على الاهتمام بكمية المقروء.  بعض الكتب لا يناسبها الأسلوب الأحسن لأنه هيكون استهلاك سخيف للوقت ، لكن الكتب التي تشعر بحاجتها للتفكير ، لا تتسرع ، واقرأها وأنت تفكر. 6- القراءة نشاط عقلي ، كيفما مرنت عقلك على التعامل مع الكتب ، سيعطيك النتائج ، وليس فيها نتائج حتمية ، ولا معادلات رياضية 1+1=2 ، أنت الذي تدير علاقتك مع الكتب ، وتدير عمل عقلك في فترة القراءة كذلك.  فالتمرين .. التمرين .. التمرين .. النقطة الفرعية : هأعمل نفسي مش واخد بالي مين اللي سأل السؤال عشان دي فيها عزومة :p :p :D